คลังปิดบัญชีข้าวเน่าคาดเจ๊งทะลุ7แสนล.
คลังคาดปิดบัญชีจำนำข้าวงวดวันที่ 30 ก.ย. 2558 ยอดขาดทุนเกิน 7 แสนล้าน
23 ก.ย. 2558

คลังคาดปิดบัญชีจำนำข้าวงวดวันที่ 30 ก.ย. 2558 ยอดขาดทุนเกิน 7 แสนล้าน
นายรังสรรค์ ศรีวรศาสตร์ ปลัดกระทรวงการคลัง ประธานคณะอนุกรรมการปิดบัญชีโครงการรับจำนำข้าว เปิดเผยว่า จะเรียกประชุมคณะอนุกรรมการฯ ภายในวันที่ 30 ต.ค.นี้ เพื่อปิดบัญชีโครงการรับจำนำข้าวงวดวันที่ 30 ก.ย. 2558 โดยคาดว่าผลการขาดทุนจะสูงกว่าการปิดบัญชีงวดที่แล้ว เพราะตรวจพบว่ามีข้าวเสีย ข้าวเสื่อม และข้าวล้มกองในโกดังเพิ่มขึ้น
สำหรับการปิดบัญชีงวดวันที่ 30 ก.ย. 2557 มียอดขาดทุนทั้งสิ้น 7 แสนล้านบาท แบ่งเป็น 11 โครงการก่อนรัฐบาลยิ่งลักษณ์ 1.63 แสนล้านบาท และอีก 4 โครงการในสมัยรัฐบาลยิ่งลักษณ์ที่มีผลขาด ทุน 5.36 แสนล้านบาท
แหล่งข่าวจากอนุกรรมการปิดบัญชีจำนำข้าว เปิดเผยว่า สาเหตุการปิดบัญชีงวดใหม่ขาดทุนเพิ่มขึ้น เนื่องจากข้าวที่ระบายไปก่อนหน้านี้ 4.7 ล้านตัน ขายได้ในราคาต่ำกว่าต้นทุน เมื่อรวมกับค่าเก็บรักษาข้าว ค่าเช่าโกดัง ดอกเบี้ย และการเสื่อมสภาพของข้าวในโกดังที่เหลืออีก 13 ล้านตัน
ด้าน นางอภิรดี ตันตราภรณ์ รมว.พาณิชย์ รายงานคณะรัฐมนตรี (ครม.) ว่า เร่งสรุปแนวทางระบายข้าวเสีย 5.89 ล้านตันในโกดัง ให้แล้วเสร็จภายใน 1 เดือน ก่อนจะขยับเพดานร่วมทุนรัฐระบายข้าวเหล่านี้ออกไป